Киіктің монологы
"Киіктің монологы" | "https://abai.kz/post/54919"
TITLE: Киіктің монологы
URL: https://abai.kz/post/54919
META: "Киіктің монологы" | "https://abai.kz/post/54919"
DATE: 21.06.2017
AUTHOR(s): Алма Түсіпбекова
TOTAL WORDS: 118
TEXT: Адамзат, жанарыңа сыйып-күліп, Жалғанның жайын жүр ем, жиі ұқтырып. Азғындап кете ме деп, адам қылсам, Құдайым жаратыпты киік қылып. Танып ал, таныр болсаң ең дараны: Киік ем, мекен еткен кең даланы. ... Аралмен бір тартылды пейілдерің, Адамдар, ашамыз-ау енді араны. Көркіммен серік болып сан арыңа, Сыйдырғам мына әлемді жанарыма. Тіліме бал боп тиген киікоты, Көзімнен аққан жасым тамады ма? Саулатқан көңілдерден күй-ағынды, Текті едім, мөр ғып басқан тұяғымды. Ұмытпа! Менің атым – киік-күйік, Көріп қал, құлап жатқан сияғымды. Жаныңа кіріп әлі сыналай мұң, Сендерді әлі талай сынар ай-күн. ...Адамдар кінәлі емес өліміме, Салқыны ұрды деймін құралайдың!.. Сұмдықтың қызыл шоғы қоздағанда, Сарыарқа! Нең қалды енді тозбағанда? ... Тірілем бір күндері рух болып, Кең далам сағыныштан боздағанда... Алма Түсіпбекова Abai.kz
